b'\n_START_ARTICLE_\nPalisada\n_START_PARAGRAPH_\nPalisada je lesena (iz kolov) ali kovinska ograja podobna zidu, razli\xc4\x8dne vi\xc5\xa1ine, ki se uporablja kot obrambna struktura. Poznali so jih \xc5\xbee v prazgodovini za za\xc5\xa1\xc4\x8dito sveti\xc5\xa1\xc4\x8d pred pogledi nepoobla\xc5\xa1\xc4\x8denih ljudi. V bronasti dobi so jih \xc5\xbee uporabljali za za\xc5\xa1\xc4\x8dito pred sovra\xc5\xbeniki. V ruralnem okolju na vseh kontinentih so pogosto postavljene okoli vasi za za\xc5\xa1\xc4\x8dito pred divjimi \xc5\xbeivalmi.\n_START_SECTION_\nTipi\xc4\x8dna konstrukcija\n_START_PARAGRAPH_\nTipi\xc4\x8dna konstrukcija se sestoji iz majhnih ali srednje velikih lesenih debel, postavljenih navpi\xc4\x8dno tesno drug poleg drugega tako, da ni prostora med njimi. Debla so na vrhu priostrena ali kako druga\xc4\x8de okrepljena, na nasprotni strani pa zapi\xc4\x8dena v zemljo. V\xc4\x8dasih so jo oja\xc4\x8dali z dodatno konstrukcijo. Vi\xc5\xa1ina palisade se giblje od manj kot en meter pa vse do skoraj treh metrov. Kot obrambna struktura so bile palisade najve\xc4\x8dkrat nadgradnja zemeljskih del._NEWLINE_Palisade so bile odli\xc4\x8den izbor za majhne utrdbe in druge na hitro zgrajene fortifikacije. Glede na to, da so bile lesene, so jih lahko enostavno zgradili iz najbli\xc5\xbejega dostopnega materiala. Izkazale so se kot u\xc4\x8dinkovita za\xc5\xa1\xc4\x8dita v kratkotrajnih sporih proti manj\xc5\xa1i mo\xc4\x8di. Zaradi svoje lesene konstrukcije so bile ranljive za po\xc5\xbear in oblegovalne naprave._NEWLINE_Palisade so se pogosto gradile okoli dvorcev kot za\xc4\x8dasno obzidje, dokler se ni zgradil kon\xc4\x8dni kamniti zid.\n_START_SECTION_\nStari Grki in Rimljani\n_START_PARAGRAPH_\nTako Grki kot Rimljani so gradili palisade za za\xc5\xa1\xc4\x8dito svojih taborov. Rimski zgodovinar Livij opisuje gr\xc5\xa1ki na\xc4\x8din, kot da je slab\xc5\xa1i od rimljanskega v \xc4\x8dasu druge makedonske vojne. Gr\xc5\xa1ki koli so bili preveliki, da bi jih brez te\xc5\xbeav preva\xc5\xbeali in so bili postavljeni predale\xc4\x8d narazen. To je bilo enostavno za sovra\xc5\xbenika, ki jih je izpulil in ustvaril dovolj veliko vrzel za vstop. V nasprotju s tem so Rimljani uporabljali manj\xc5\xa1e in la\xc5\xbeje kole, ki so bili postavljeni bli\xc5\xbeje skupaj in jih je bilo te\xc5\xbeje izpuliti.\n_START_SECTION_\nPredkolumbovska Severna Amerika\n_START_PARAGRAPH_\nVeliko naselij v Misisipijski kulturi v jugovzhodnih ZDA je uporabljalo palisade. Predkolumbovsko mesto Cahokia v dana\xc5\xa1njem Collinsvilleu, Illinois je \xc5\xbee imelo leseno ogrado s \xc5\xa1tevilnimi stolpi in utrdbami v rednih intervalih, dolgo 3,2 km okoli Monk\'s Mound in Grand Plaza. Arheologi so na\xc5\xa1li dokaze o palisadi med izkopavanjem obmo\xc4\x8dja na ve\xc4\x8d odsekih. Zdi se, da je palisada lo\xc4\x8devala glavni slavnostni prostor Cahokia od drugih delov mesta, delovala pa tudi kot obrambna struktura. _NEWLINE_Druga nahajali\xc5\xa1\xc4\x8da so \xc5\xa1e Angel Mounds v ju\xc5\xbeni Indiani, Aztalan State Park v Wisconsinu, Kincaid v Illinoisu, Parkin in Nodena v JV Arkansasu in Etowah v Georgiji.\n_START_SECTION_\nPalisade v krajinski arhitekturi\n_START_PARAGRAPH_\nOd leta 1970 se palisade uporabljajo pri urejanju okolice. Slu\xc5\xbeijo predvsem za prestrezanje nasipov ali manj\xc5\xa1ih pobo\xc4\x8djih in / ali za lo\xc4\x8devanje prostora. Redko se uporablja kot samostojna stena, kot zaslon zasebnosti. \xc4\x8ce je name\xc5\xa1\xc4\x8dena, ti "zidovi" obi\xc4\x8dajno niso vi\xc5\xa1ji od 2-3 m._NEWLINE_Za palisade se uporablja obdelane hlode, okrogle in pravokotne betonske ali elemente iz naravnega kamna. Optimalen na\xc4\x8din pritrditve na terenu je z uporabo betona._NEWLINE_Lesene palisade so v\xc4\x8dasih impregnirali s katranom (karbolineum), ki so ga uporabljali pri \xc5\xbeeleznicah. Danes ga ne smejo ve\xc4\x8d uporabljati zaradi rakotvornih u\xc4\x8dinkov in ga je treba odstraniti kot nevarni odpadek._NEWLINE_Konec 19. stoletja so bile palisade uporabljene tudi za za\xc5\xa1\xc4\x8dito obale, vendar so jih kmalu zamenjali z zidovi iz kamna ali betona. Del palisade za za\xc5\xa1\xc4\x8dito pla\xc5\xbee je \xc5\xa1e ohranjen na vzhodnem frizijskem otoku Baltrum.'